Brå slutt på eventyret

Ingen forventer at Ranheim skal overleve i Eliteserien. Og VG tror heller ikke på et nytt mirakel på Ranheim: Det går rett ned igjen. Men klubben skal ha for det sjarmerende forsøket.

Det er mange klubber som ønsker å være annerledes. Ranheim ER annerledes. Uten å være det minste rasistiske: Ranheim ønsker å være en klubb for trøndere. Det er en beslutning klubben har tatt, rett og slett fordi de tror at det er det beste for klubben.

Mads Reginiussen fra Alta er den eneste ikke-trønderen i stallen. Han har vært i Ranheim siden 2011. Da er han «akseptert».

Ved hjelp av kameratskap og en voldsom «go», for de nest-beste spillerne i Trondheim og omegn, har Ranheim klart å komme opp i Eliteserien. Det står det voldsom respekt av. Og årene i Obos-ligaen, med kvalik som det beste før 2018, er også med på å gi klubben en god ballast før debutåret i Eliteserien.

Det er mange kvaliteter i laget.

Men det er 30 kamper, 30 tøffe kamper.

VG tror det blir for tøft.